Ego Andreas de Veneisi, tam presentibus quam futuris notum fieri volo quod homines mei de Seant, scilicet Ansaudus, prepositus et Reinaudus, filius ejus, Christianus et Robilardus, frater ejus, Theobaudus serviens, Reinaudus de Plesseio, Josbertus de Chesoi, Herbertus Sarpeta, in omnibus nemoribus Vallis-Lucentis, que adjacent in finibus grangie de Cereliaco et de Logiis, usuarium se habere asserebant, et hac occasione predicte ecclesie multas violentias inferebant, et plurima dampna injuste intulerunt. Tandem vero predicti homines, penitentia ducti, recognoverunt apud Veneisi, in presentia mea et uxoris mee Aledis, et filii mei Gauteri, nullum usuarium in prefatis se habere nemoribus, preter carbonagium de mortuis lignis habentibus duo capita ad terram, ita tamen ut pro una securi reddent fratribus Vallis-Lucentis, singulis mensibus, duos denarios de carbonagio; nec propter hoc usum carbonagii dimittent fratres Vallis-Lucentis predicta nemora dare, vendere, rumpere et prateare. Sciendum denique est quod prenominati homines tantummodo habent usuarium in carbonagio, ceteri homines de Seant nullum omnino. Hujus rei testes sunt: Alexander, miles; Girardus Montons; Herbertus de Paent; Adam de Suems; Chanart Claviger. Factum est hoc, anno incarnati Verbi Mº Cº octogesimo sexto.